የትምህርት ባለሙያው ዶ/ር ገሠሠ ታደሰ ኅልፈት (1942 - 2008)
በትምህርት ዘርፍ በተለይም በእንግሊዝኛ ቋንቋ ከ45 ዓመታት በላይ አዲስ አበባ ዩኒቨርሲቲን ጨምሮ በተለያዩ ተቋማት በአስተማሪነት፣ በዲንነትና በተመራማሪነት ያገለገሉት ዶ/ር ገሠሠ ታደሰ ሥርዓተ ቀብር ተፈጸመ፡፡የኢትዮጵያ አካል ጉዳተኞች ልማት ማዕከል የቦርድ ሊቀመንበር፣ በአእምሮ ዕድገት ውስንነት ላይ የሚሠራው አህጉራዊው ድርጅት ኢንክሉሽን አፍሪካ (Inclusion Africa) ፕሬዚዳንት የነበሩት ዶ/ር ገሠሠ ያረፉት ታኅሣሥ 19 ቀን 2008 ዓ.ም. በድንገት ሲሆን ሥርዓተ ቀብራቸው ታኅሣሥ 21 ቀን በደብረ ጽጌ ቅዱስ ዑራኤል ቤተ ክርስቲያን ተፈጽሟል፡፡ዶ/ር ገሠሠ ገጸ ታሪካቸው እንደሚያመለክተው፣ በ1962 ዓ.ም. በወልዲያ፣ ከ1963 እስከ 1971 ዓ.ም. በይርጋለም ሁለተኛ ደረጃ ትምህርት ቤቶች፣ በአዲስ አበባ ቅድስት ሥላሴ የእንግሊዝኛ መምህር የነበሩ ሲሆን ከ1972 እስከ 1997 በኮተቤ መምህራን ትምህርት ኮሌጅ በመምህርነት፣ በተማሪ ዲንነት፣ በኮሌጅ ዲንነት፣ የምርምርና ሕትመት ኃላፊነት አገልግለዋል፡፡ በአዲስ አበባ ዩኒቨርሲቲ ከ1997 ዓ.ም. እስካረፉበት ዕለት ድረስ በመምህርነትና ተመራማሪነት ያገለገሉ ሲሆን፣ በቋንቋዎች ጥናት ተቋምም ዲን ነበሩ፡፡ከሙያቸው ባሻገር በማኅበራዊ ኃላፊነት በተለይ በአካል ጉዳተኞችና በአእምሮ ዕድገት ውስንነትን በተመለከተ በአገራዊና አህጉራዊ ተቋማት ውስጥ በከፍተኛ አመራርነት አገልግለዋል፡፡በሕፃናት፣ በወጣቶችና በጎልማሶች አካል ጉዳተኞች ላይ የሚሠራው የኢትዮጵያ አካል ጉዳተኞች ልማት ማዕከል የቦርድ ሊቀመንበር የነበሩት ዶ/ር ገሠሠ፣ በአፍሪካ ደረጃ በአካል ጉዳተኞች ሰብአዊ መብት ዙሪያ የሚሠራው ኢንክሉሽን አፍሪካ (Inclusion Africa) ፕሬዚዳንት ነበሩ፡፡ከአባታቸው ከሃምሳ አለቃ ታደሰ ሰጠኝና ከእናታቸው ከወ/ሮ የሺ ወዳጆ ሰኔ 23 ቀን 1942 ዓ.ም. በቀድሞው ወሎ ጠቅላይ ግዛት ደሴ ከተማ የተወለዱት ዶ/ር ገሠሠ፣ የመጀመሪያና የሁለተኛ ደረጃ ትምህርታቸውን በደሴ ንጉሥ ሚካኤልና ወ/ሮ ስህን ሚካኤል ትምህርት ቤቶች የተከታተሉ ሲሆን፣ የ12ኛ ክፍልን በአዲስ አበባ ልዑል በዕደ ማርያም ትምህርት ቤት አጠናቀዋል፡፡በቀዳማዊ ኃይለ ሥላሴ ዩኒቨርሲቲ (አዲስ አበባ ዩኒቨርሲቲ) በእንግሊዝኛ ዲፕሎማና የመጀመሪያ ዲግሪያቸውን ሲያገኙ በተመሳሳይ የማስትሬት ዲግሪያቸውን ከማንቸስተር ዩኒቨርሲቲ፣ የዶክትሬት ዲግሪያቸውን ከአዲስ አበባና ከለንደን ዩኒቨርሲቲዎች በጣምራ አግኝተዋል፡፡ በእንግሊዝኛ ቋንቋ ልዩ ልዩ ጥናቶችን ያደረጉ ሲሆን ሥራዎቻቸውንም ለኅትመት አብቅተዋል፡፡ዶ/ር ገሠሠ ባለትዳርና የሁለት ልጆች አባት ነበሩ፡፡  